ສຫລ ເຈລະຈາ ຮອບດ້ານ ຄັ້ງທີ 4 ກັບ ສປປ ລາວ
ເຈົ້າໜ້າທີ່ອະວຸໂສ ຂອງສະຫະລັດ ແລະ ສປປ ລາວ ທຳການເຈລະຈາຮອບດ້ານສອງຝ່າຍ ຄັ້ງທີ 4 ທີ່ກຸງວໍຊິງຕັນ
ຖະແຫຼງຂ່າວຂອງໂຄສົກະຊວງການຕ່າງປະເທດສະຫະລັດແຈ້ງວ່າ ໃນວັນພຸດທີ 27 ມິຖຸນາ ຜ່ານມານີ້ ສະຫະລັດແລະ ສປປ ລາວໄດ້ພົບປະກັນເພື່ອດໍາເນີນອັນທີ່ເອີ້ນວ່າ ການສົນທະ ນາຫາລືຮອບດ້ານສອງຝ່າຍ ສະຫະລັດ-ລາວ ຄັ້ງທີ 4 ຢູ່ທີ່ກະຊວງການຕ່າງປະເທດສະຫະ ລັດ ໃນກຸງວໍຊິງຕັນ ໂດຍມີທ່ານ Kurt Campbell ລັດຖະມົນຕີຊ່ອຍວ່າການ ກະຊວງຕ່າງ ປະເທດສະຫະລັດ ຮັບຜິດຊອບກິດຈະການເອເຊຍຕາເວັນອອກ ແລະຍ່ານມະຫາສະມຸດປາ ຊີຟິກ ແລະທ່ານບຸນເກີດ ສັງສົມສັກ ຮອງລັດຖະມົນຕີກະຊວງການຕ່າງປະເທດຂອງ ສປປ ລາວ ເປັນປະທານຮ່ວມ ການສົນທະນາຫາລືສອງຝ່າຍທີ່ວ່ານີ້ ແມ່ນສະໜອງໂອກາດໃຫ້ມີ ການສົນທະນາຫາລືກັນຮອບດ້ານກ່ຽວກັບບັນຫາສອງຝ່າຍແລະບັນຫາຕ່າງໆໃນພູມີພາກ ທີ່ສະທ້ອນເຖິງ ຄວາມສຳພັນ ທີ່ມີການການຂະຫຍາຍໂຕ ຫຼາຍຂຶ້ນນັບມື້ ຂອງສອງປະເທດ ພວກເຮົາ ຖະແຫຼງຂ່າວກ່າວຕໍ່ໄປວ່າ ຄະນະຜູ້ແທນ ຂອງທັງສອງຝ່າຍ ໄດ້ສົນທະນາຫາລືກັນ ຫຼາຍໆ ເລື່ອງຮວມທັງການເຂົ້າເປັນສະມາຊິກຢູ່ໃນອົງການໆຄ້າໂລກຂອງລາວຊຶ່ງຈະມີຂຶ້ນໃນໄວໆ ນີ້ ການດຳເນີນຄວາມພະຍາຍາມຢູ່ຕໍ່ມາ ຂອງທັງສອງຝ່າຍ ເພື່ອແກ້ໄຂ ບັນຫາລະເບີດທີ່ບໍ່ ທັນແຕກຢູ່ລາວ ຕະຫຼອດທັງການຮ່ວມມືໃນວຽກງານຕ່າງໆ ຮວມທັງດ້ານສາທາລະນະສຸກ ການແລກປ່ຽນການສຶກສາ ການປາບປາມການຄ້າຢາເສບຕິດໃຫ້ໂທດ ການປະຕິບັດກົດ ໝາຍ ການລັກ ລອບຄ້າມະນຸດ ແລະການປົກປ້ອງສິ່ງແວດລ້ອມ ນອກນັ້ນແລ້ວ ຄະນະຜູ້ ແທນຂອງທັງສອງຝ່າຍ ຍັງໄດ້ສົນທະນາຫາລືກັນ ກ່ຽວກັບການດຳເນີນຄວາມພະຍາຍາມ ທີ່ຍັງມີຢູ່ຕໍ່ມາ ເພື່ອແກ້ໄຂ ກໍລະນີທະຫານອາເມຣິກັນ ຫາຍສາບສູນໃນປາງສົງຄາມຫວຽດ ນາມຢູ່ລາວ ໃນການປະຊຸມກັນຮອບນີ້ ສະຫະລັດໄດ້ໃຫ້ການຢືນຢັນອີກຄັ້ງນຶ່ງກ່ຽວກັບການໃຫ້ຄວາມ ສະໜັບສະໜຸນຂອງຕົນ ຕໍ່ການມີບົດບາດສຳຄັນຂອງອາຊ່ຽນໃນໂຄງສ້າງພູມີພາກທີ່ພວມ ມີການກໍ່ໂຕຂຶ້ນ ເພື່ອໃຫ້ອາຊ່ຽນເປັນຜູ້ນຳພາ ໃນຍ່ານມະຫາສະມຸດປາຊີຟິກ ແລະໄດ້ເນັ້ນ ເຖິງຄວາມສຳຄັນຂອງຄວາມເປັນເອກະພາບຂອງອາຊ່ຽນ ກ່ຽວກັບບັນຫາຮີບດ່ວນຕ່າງໆ ຂອງຂົງເຂດ ຝ່າຍສະຫະລັດ ໄດ້ໃຫ້ຂໍ້ສັງເກດ ກ່ຽວກັບການເອົາມຽນມາ ເພີ່ມເຂົ້າໃນໂຄງ ການລິເລີ່ມສໍາລັບເຂດລຸ່ມແມ່ນໍ້າຂອງ ຫຼື Lower Mekong Initiative (LMI) ແລະໃຫ້ການ ຢືນຢັນອີກຄັ້ງນຶ່ງ ຕໍ່ຄວາມໝາຍໝັ້ນຂອງຕົນໃນການຮ່ວມມືແລະການແບ່ງປັນຂໍ້ມູນໃນຂອບ ເຂດທີ່ກວ້າງຂວາງກວ່າເກົ່າລະຫວ່າງພາຄີ 6 ປະເທດຂອງໂຄງການ LMI ນັ້ນ ແລະສະຫະ ລັດໄດ້ກ່າວຢໍ້າເຖິງຄວາມສຳຄັນຂອງຄະນະກຳມາທິການແມ່ນໍ້າຂອງສາກົນ ໃນການພັດທະ ນາແລະປົກປ້ອງສິ່ງແວດລ້ອມຢູ່ໃນຂົງເຂດ ຖະແຫຼງຂ່າວແຈ້ງຕື່ມວ່າ ສະຫະລັດໄດ້ກ່າວຢືນຢັນໃນການສືບຕໍ່ໃຫ້ຄວາມສະໜັບສະໜຸນ ຢ່າງແຂງຂັນກ່ຽວກັບໂຄງການແລກປ່ຽນການສຶກສາແລະວັດທະນະທຳຮວມທັງໂຄງການ ໃຫ້ທຶນການສຶກສາ Fulbright ໂຄງການແລກປ່ຽນ ພວກທີ່ຈະເປັນຜູ້ນຳ ຂອງນາໆຊາດ ແລະໂຄງການອົບຮົມພາສາອັງກິດ ຖະແຫຼງຂ່າວສະຫຼຸບວ່າ ສະຫະລັດຂໍຊົມເຊີຍທ່າອຽງໃນທາງບວກຂອງຄວາມສຳພັນສອງ ຝ່າຍ ພວກຜູ້ແທນຂອງທັງສອງຝ່າຍຫວັງວ່າ ຈະມີການສືບຕໍ່ປຶກສາຫາລືກັນເປັນປະຈຳ ກ່ຽວກັບບັນຫາຕ່າງໆໃນຂອບເຂດທີ່ກວ້າງຂວາງຮວມທັງການສົນທະນາຫາລືຮອບດ້ານ ສອງຝ່າຍ ສະຫະລັດ-ລາວ ຮອບໜ້າ